b'\n_START_ARTICLE_\nAndrei Ciolacu\n_START_SECTION_\nDate biografice\n_START_PARAGRAPH_\nAndrei Ciolacu s-a n\xc4\x83scut pe 9 august 1992, \xc3\xaen Bucure\xc8\x99ti, unde locuie\xc8\x99te \xc8\x99i \xc3\xaen prezent. Este fan al Rapidului \xc3\xaenc\xc4\x83 de la v\xc3\xa2rsta de 4 ani. A absolvit \xc8\x98coala General\xc4\x83 nr. 93 \xe2\x80\x9eEmil Racovi\xc8\x9b\xc4\x83\xe2\x80\x9d \xc8\x99i Colegiul Tehnic \xe2\x80\x9ePetru Rare\xc8\x99\xe2\x80\x9d. \xc8\x98i-a petrecut junioratul la echipele de juniori ale Rapidului \xc8\x99i la echipa de copii a Inter Gaz Bucure\xc8\x99ti, apoi la echipa secund\xc4\x83 a clubului. Joac\xc4\x83 la echipa de seniori a Rapidului din anul 2011, purt\xc3\xa2nd pe tricou num\xc4\x83rul 9._NEWLINE_Meciul s\xc4\x83u de debut pentru echipa de seniori a Rapidului este Astra Ploie\xc8\x99ti - Rapid Bucure\xc8\x99ti, \xc3\xaen sezonul 2010-2011 al Ligii 1 din Rom\xc3\xa2nia, disputat pe 22 aprilie 2011 \xc8\x99i \xc3\xaencheiat cu o remiz\xc4\x83, 0-0. S-a remarcat prin faptul c\xc4\x83 este un juc\xc4\x83tor lini\xc8\x99tit, at\xc3\xa2t pe terenul de fotbal (2 cartona\xc8\x99e galbene \xc3\xaen \xc3\xaentreaga sa carier\xc4\x83 la seniori), c\xc3\xa2t \xc8\x99i \xc3\xaen afara acestuia.\n_START_SECTION_\n2013-2014\n_START_PARAGRAPH_\n\xc3\x8en sezonul 2013-2014, FC Rapid Bucure\xc8\x99ti a fost retrogradat\xc4\x83 \xc3\xaen Liga a 2-a din Rom\xc3\xa2nia, \xc3\xaen urma neacord\xc4\x83rii licen\xc8\x9bei de c\xc4\x83tre Federa\xc8\x9bia Rom\xc3\xa2n\xc4\x83 de Fotbal, \xc3\xaen urma unei proceduri controversate. Andrei, al\xc4\x83turi de o parte din juc\xc4\x83torii legitima\xc8\x9bi la Rapid, a ales s\xc4\x83 joace \xc3\xaen continuare pentru echipa sa, av\xc3\xa2nd ca scop promovarea acesteia \xc3\xaenapoi \xc3\xaen primul e\xc8\x99alon, acolo unde \xc3\xaei este locul. Sezonul 2013-2014 i-a adus lui Andrei trei goluri, p\xc3\xa2n\xc4\x83 \xc3\xaen etapa a 20-a a ligii secunde, dintre care unul pe Stadionul Giule\xc8\x99ti, \xc3\xaempotriva echipei FC Clinceni, altul la Buz\xc4\x83u, \xc3\xaempotriva forma\xc8\x9biei gazd\xc4\x83, FC Gloria, \xc8\x99i un al treilea, tot pe Giule\xc8\x99ti, \xc3\xaen meciul contra CF Br\xc4\x83ila._NEWLINE_Din prim\xc4\x83vara anului 2014, Andrei joac\xc4\x83 al\xc4\x83turi de legendele Rapidului, Daniel Pancu \xc8\x99i Daniel Niculae, dar \xc8\x99i de M\xc4\x83d\xc4\x83lin Martin, coleg de genera\xc8\x9bie cu el, \xc3\xaen atacul Rapidului, care devine, astfel, cel mai ofensiv de dup\xc4\x83 retrogradarea echipei.\n_START_SECTION_\n2014-2015\n_START_PARAGRAPH_\n\xc3\x8en sezonul 2014-2015, Rapidul a promovat \xc3\xaen Liga 1 din Rom\xc3\xa2nia. Andrei a reu\xc8\x99it un gol \xc3\xaen a doua etap\xc4\x83 a campionatului, \xc3\xaen meciul \xc3\xaempotriva Viitorului Constan\xc8\x9ba, disputat la Chiajna.\n_START_SECTION_\nEchipa na\xc8\x9bional\xc4\x83 de tineret\n_START_PARAGRAPH_\nAndrei Ciolacu a fost selec\xc8\x9bionat de trei ori, \xc3\xaen anul 2013, la echipa na\xc8\x9bional\xc4\x83 de tineret (U-21) a Rom\xc3\xa2niei. De\xc8\x99i nu a reu\xc8\x99it \xc3\xaenc\xc4\x83 niciun gol la na\xc8\x9bional\xc4\x83, atacantul Rapidului arat\xc4\x83 un poten\xc8\x9bial deosebit.'